KIRJALLINEN KYSYMYS E-1438/99 esittäjä(t): Camilo Nogueira Román (Verts/ALE) komissiolle. Galician (Espanja) yhdistäminen Euroopan laajuiseen suurnopeusrataverkkoon.



Virallinen lehti nro 170 E , 20/06/2000 s. 0015 - 0015



KIRJALLINEN KYSYMYS E-1438/99 esittäjä(t): Camilo Nogueira Román (Verts/ALE) komissiolle (1. syyskuuta 1999) Aihe: Galician (Espanja) yhdistäminen Euroopan laajuiseen suurnopeusrataverkkoon On välttämätöntä että Galicia, kuten mikä tahansa muu Euroopan alue mutta erityisesti siksi, että se jätettiin syrjään Espanjan valtion liikenneverkon rakentamisessa liitetään Euroopan laajuiseen suurnopeusrataverkkoon. Näyttää kuitenkin siltä, ettei tätä ole otettu huomioon Euroopan laajuista rataverkkoa koskevissa vuoteen 2010 ulottuvissa teknisissä ja rahoitussuunnitelmissa. Näin ollen Galician asukkaat jäisivät taas paitsioon, kuten tapahtui rakennettaessa moottoriteitä, jotka yhdistivät muun Iberian niemimaan Eurooppaan, sekä jo silloin kun Espanjan rautatieverkko luotiin. On välttämätöntä toteuttaa toimia Galician syrjään jäämisen estämiseksi. Voiko komissio ilmoittaa, missä vaiheessa ovat aikataulua ja rahoitusta koskevat suunnitelmat Galician integroimiseksi vuonna 2010 valmistuvaan Euroopan laajuiseen suurnopeusrataverkkoon? Mitä tätä asiaa koskevia ehdotuksia Espanjan valtio on tehnyt Euroopan unionille? Loyola de Palacion komission puolesta antama yhteinen vastaus kirjallisiin kysymyksiin E-1438/99 ja E-1440/99 (11. lokakuuta 1999) Yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyn Euroopan parlamentin ja neuvoston päätöksen N:o 1692/0096/EY(1) liitteenä on karttoja, joissa esitetään ainoastaan tiedoksi tämän verkon yhteydet ja liittymät siinä muodossa jossa niiden pitäisi olla vuonna 2010. Suurnopeusverkossa on tehty ero vuonna 1996 jo käytössä olleiden ratojen ja varhaisessa tai edistyneemmässä suunnitteluvaiheessa olevien ratojen välille. Galician erityistapauksessa on totta, että näiden suuntaviivojen valmisteluvaiheessa mitään konkreettista suurten nopeuksien ratahanketta ei ollut suunnitteilla Portugalin eikä Espanjan keskiosien suuntaan. Vuoden 1996 karttoihin on kuitenkin jo merkitty Portugaliin Lissabonin ja Porton välinen hanke, johon liittyy Galiciaan johtava tavanomainen rata. Myös Espanjassa suunniteltiin tuolloin Valladolidista lähes Orenseen ulottuvan radan parantamista siten, että sillä voitaisiin saavuttaa noin 200 km/h:n nopeus. Myös tämä rata olisi jatkunut tavanomaisena ratana Orenseen ja Santiagoon. Tämän vuonna 1996 tehdyn päätöksen jälkeen Euroopan laajuisten liikenneverkkojen talousarviosta on rahoitettu monia tutkimuksia tämän alueen rautatieyhteyksien parantamiseksi. Lisäksi komission vuonna 1997 esittämään ehdotukseen Euroopan parlamentin ja neuvoston päätökseksi päätöksen N:o 1692/0096/EY muuttamisesta merisatamien, sisävesisatamien ja intermodaaliterminaalien sekä liitteessä III olevan hankkeen N:o 8 osalta(2) sisältyy erityishankkeen N:o 8 nimen muuttaminen Lissabon-Valladolid moottoritiestä muotoon Portugalin ja Espanjan multimodaalinen yhteys muuhun Eurooppaan. Vastaavissa perusteluissa korostettiin erityisesti tarvetta vahvistaa tätä käytävää, jonka kolmesta haarasta yksi liittää juuri Galician (La Goruña) Portugaliin (Lissabon). Komissio antoi Euroopan parlamentin 10. maaliskuuta 1999 ensimmäisessä käsittelyssä ehdottamien tarkistusten jälkeen muutetun ehdotuksen3 ja tiedonannon(3) parhaillaan valmisteilla olevasta neuvoston uudesta yhteisestä kannasta. Komissio ilmoittaa olevansa valmis hyväksymään Euroopan parlamentin ehdottaman tarkistuksen, jossa erityishankkeen N:o 8 tavoitetta tarkennetaan siten, että Galician yhteys Euroopan laajuiseen verkkoon tulee selvemmäksi. Rahoituksen osalta voidaan todeta, että muita varoja (Euroopan aluekehitysrahasto, koheesiorahastot ja Euroopan investointipankki) on käytetty ja voidaan käyttää edelleenkin tämän alueen rautatieyhteyksien parantamiseen tarkoitettujen tutkimusten ja infrastruktuurien rahoittamiseen. (1) EYVL L 228, 9.9.1996. (2) KOM(97) 681 lopullinen. (3) KOM(1999) 277 lopullinen.